recursal/SuperWikiNEXT-32B huggingface dataset:
קבוצת מכבי יפו בפתיחת עונת 1972/1973. קיצוני משמאל בשורת העומדים המאמן חאקו זעפרני
**חאקו זעפרני בליטי** (בספרדית: **Jacobo Azafrani Beliti**, מוכר גם כ**ז'אק זעפרני**; 24 ביולי 1932, לאראש, מרוקו הספרדית – 16 בינואר 2022, סאוטה, ספרד) היה כדורגלן ומאמן כדורגל יהודי-ספרדי ששיחק בעמדת המגן, ובהמשך אימן בצרפת, בישראל ובספרד.

קורות חייו
----------

זעפרני נולד בלאראש אשר במרוקו הספרדית. הוא הצטרף לשורות הנוער של קבוצת לאראש. ב-1950 ערך את הופעת הבכורה שלו בקבוצה הבוגרת. ב-1951 עבר לקבוצת אתלטיקו תטואן, אשר שיחקה בליגה הספרדית הראשונה. על פי רוב הוצב זעפרני כמגן. ב-1955 עבר ללאס פאלמאס ושיחק בה במשך שתי עונות. בהמשך שיחק עונה אחת בגרנדה, ועונה אחת בראיו ואיקאנו. בראשית שנות ה-60 עבר לצרפת ושיחק בלימוז' ובהמשך בשארטר כמאמן-שחקן. ב-1971 מונה למאמנה של אלבסטה אשר שיחקה בליגה השלישית בספרד.

בעונת 1971/1972 בליגה הלאומית שבה מכבי יפו לליגה הראשונה ואומנה על ידי יאנה יאנבסקי. הקבוצה הציגה כדורגל משובח לאורך העונה, והתברגה במקום החמישי בסיומה. ינבסקי סיים את עבודתו בקבוצה, והנהלתה חיפשה מאמן אשר ישמר את מעמדה בליגה הראשונה. לקראת עונת 1972/1973 הוחתם זעפרני ביפו. זעפרני הביא למכבי יפו שיטות אימון וגיבוש חברתי מקצועניות שהיו מקובלות בספרד. הוא פעל לקידום כדורגלנים צעירים כדוגמת אברהם ארואטי ואלברט לוי, ושם דגש על אורח חיים ספורטיבי מלא בקרב השחקנים, כולל משמעת אימונים. יפו פתחה את העונה בצורה טובה, אך בהמשכה הידרדרה למרכז הטבלה. הבעיות הכלכליות ומוסר התשלומים הלקוי של האגודה לשחקנים, הקשו על התנהלותו של זעפרני. בסיום העונה דורגה יפו במקום העשירי וזעפרני סיים את תפקידו, שב לספרד והשתקע בסאוטה. במקומו מונה רחביה רוזנבוים.

זעפרני אימן בשורת קבוצות מליגות המשנה בספרד והוא מזוהה בעיקר עם קבוצות הכדורגל מעיר מגוריו דפורטיבו סאוטה, בה אימן במשך שש עונות לא רצופות, ואתלטיקו סאוטה בה אימן עונה אחת, וכן עם קבוצת ריאל לינאה, בה אימן שלוש עונות והעלה אותה לליגה הספרדית השנייה בית B. ב-2017 זכה במדליית זהב כהוקרה על מפעל חיים מקבוצת ריאל לינאה.

זעפרני הלך לעולמו בסאוטה ב-2022, והוא בן 89.

קישורים חיצוניים
----------------

ויקישיתוף מדיה וקבצים בנושא **חאקו זעפרני** בוויקישיתוף

* פרופיל, באתר Transfermarkt
* פרופיל, באתר BDFutbol

הערות שוליים
------------

1. ↑  פרנץ פושקאש בישראל, מעריב, 27 בדצמבר 1972.
2. ↑  דוד לוקר, שער ניצחון מעורר סערה, מעריב, 1 באוקטובר 1972.
3. ↑  שחקני מכבי יפו יכונסו היום לישיבת חירום, מעריב, 29 בינואר 1973.
4. ↑  DEPORTES La Balona homenajeará al mítico Jaco Zafrani, באתר europasur.es (בספרדית).
5. ↑  אגדת הכדורגל חאקו זעפרני הלך לעולמו, באתר www.europasur.es (בספרדית).
**מחוז בורגוס** (בספרדית: **Provincia de Burgos**) הוא מחוז בצפון ספרד, בחלקה הצפון-מזרחי של הקהילה האוטונומית של קסטיליה ולאון. המחוז גובל במחוזות מחוז פלנסיה, קנטבריה, ביסקאיה, מחוז אלבה, לה ריוחה, מחוז סוריה, מחוז סגוביה ומחוז ויאדוליד. בירת המחוז היא העיר בורגוס.

גאוגרפיה
--------

שטח המחוז הוא כ-14,300 קמ"ר ובו אוכלוסייה של כ-375,000, כמעט מחציתם מתגוררים בבירה. יישובים אחרים בהם יותר מ-20,000 תושבים, מלבד בורגוס, הם מירנדה דה אברו וארנדה דה דוארו, בשניהם קיימים מפעלי תעשייה רבים. רכס סיירה דה לה דמנדה, המהווה את השלוחה הצפון מערבית של הרי סיסטמה איבריקו (Sistema Ibérico), ממוקם במחוז בורגוס.

הנהרות החשובים ביותר החוצים את המחוז הם האברו והדורו. נהר דורו נמצא בדרום המחוז ונשפך אל האוקיינוס האטלנטי בפורטו, פורטוגל. האברו זורם אל הים התיכון. צפון ודרום מזרח המחוז הם הרריים.

### התפתחות האוכלוסייה

שינויים היסטוריים בגודל אוכלוסיית המחוז, כפי שנאספו על ידי המכון הספרדי הלאומי לסטטיסטיקה, מפורטים בתרשים הבא:

תחבורה
------

במחוז רשת מסועפת של כבישים מהירים וכבישים בינעירוניים. במחוז פועל נמל התעופה של בורגוס, שדה תעופה אזורי לטיסות פנימיות בספרד. בשנת 2022 החלה לפעול רכבת מהירה AVE בין בורגוס למדריד וזמן הנסיעה לבירת ספרד הוא שעה ו-33 דקות. הקו מופעל על ידי חברת הרכבות הלאומית הספרדית (RENFE). בשנת 2024 מתוכננת התחלת הפעלת רכבות לואו קוסט מהירות בין בורגוס למדריד, שרות AVLO בבעלות חברת הרכבות הלאומית.

מורשת
-----

בבלפואסטה (Valpuesta) התגלו כתבי היד העתיקים ביותר בשפה הספרדית, מהמאה העשירית.

רשויות מקומיות
--------------

מפת הרשויות המקומיות במחוז בורגוס
מחוז בורגוס מחולק ל-371 רשויות מקומיות. הוא המחוז הספרדי בו המספר הגבוה ביותר של רשויות מקומיות, רבות מהן דלילות אוכלוסין ובהן פחות מ-100 תושבים.

קישורים חיצוניים
----------------

ויקישיתוף מדיה וקבצים בנושא **מחוז בורגוס** בוויקישיתוף
* 

* אתר האינטרנט הרשמי של מחוז בורגוס
* אתר האינטרנט הרשמי של הקהילה האוטונומית של קסטיליה וליאון
* מחוז בורגוס, באתר אנציקלופדיה בריטניקה (באנגלית)

הערות שוליים
------------

1. ↑  Sierra de la Demanda, Burgos, Sistema Ibérico
2. ↑  El AVE de bajo coste llegará a Burgos el año que viene. Diario de Burgos, July 20, 2023. (בספרדית)
3. ↑  Valpuesta Foundation is born with the aimn to study and promote Castilian since its very origins

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557242505171
* GND: 4080585-2
* LCCN: n80001092
* MusicBrainz: c7373c56-88b1-439b-a796-e8868b7abb46
* SUDOC: 029549620
* VIAF: 159439709
* WorldCat: lccn-n80001092

 |
**תזמורת ירושלים החדשה** היא תזמורת שמקום מושבה בירושלים, המתמקדת במורשת המוזיקלית של קהילות יהודיות עם רקע ערבי-מוסלמי, בשילוב עם ביצועים מעולם הג'אז והמוזיקה המערבית.

היסטוריה
--------

התזמורת נוסדה על ידי עומר אביטל, מלחין וקונטרבסיסט ג'אז בינלאומי, ויאיר הראל, זמר ונגן כלי הקשה ישראלי, לדבריהם כאנתיטזה לגישה, שרווחה בעבר במדינת ישראל, לפיה יש למחוק את הזיקה לגלות בדרך ליצירת זהות ישראלית. בעוד שאביטל, בן להורים ממוצא תימני ומרוקאי, נרתם לתזמורת כחלק ממסע אישי של מחקר שורשים מוזיקלי, הראל ראה בכך חלק מחזון ציוני של טיפוח זהות יהודית-ישראלית עם זיקה לתרבות עכשווית ודינמית, וכהמשך דרכו של מורו, המלחין אנדרה היידו, שהדגיש את החופש המוזיקלי.

את הרעיון להקמת הרכב משותף עם הראל הגה אביטל לאחר שעלה בשנת 2008 להופעה משותפת עם הפייטן ר' חיים לוק בפסטיבל הפיוט. בשנת 2010 הצטרף לוק להרכב ונוסדה התזמורת. הופעת הבכורה של התזמורת, "אהבת עולמים", התקיימה בפסטיבל ישראל בשנת 2010 והונצחה באלבום שראה אור בשנת 2012. המיזם השני של התזמורת, "מקאם ירושלם", פנטזיה מוזיקלית רב-תרבותית בשני חלקים, הועלה לראשונה ב-2012 בעיר העתיקה בירושלים. בשנת 2013 אירחה התזמורת את זמרי הרוק ברי סחרוף ורע מוכיח במופע החותם של פסטיבל הפיוט, שהתקיים בכיכר ספרא בירושלים בפני 6,000 איש.

התזמורת, שהראל ואביטל משמשים כמנהליה האמנותיים, מורכבת מכ-15 נגנים מובילים ממסורות מוזיקליות שונות הפועלים כגוף אחד באלתור ובגמישות סגנונית, תוך שילוב של מוזיקה אנדלוסית, מוזיקה ערבית, מוזיקה עממית, ג'אז ומוזיקה קלאסית. עם הנגנים והמלחינים בתזמורת נמנים, בין היתר, הסולנית הערבית-ישראלית חיה סמיר, המלחין ונגן הטאר פרץ אליהו, המלחין הפייטן הרב דוד מנחם, רפי מלכיאל (טרומבון), ארמונד סבח (נאי), יצחק ונטורה (עוד), יונתן קורן (כינור), אלעד לוי (קמנג'ה), אלעד גבאי (קאנון), הילה אפשטיין (צ'לו), איתמר בורוכוב (חצוצרה), גליה חי (ויולה), נדב רמז (גיטרה) ומתן צ'פניצ'קי (סקסופון). בנוסף מתארחים בהרכב האמנים דניאל זמיר (סקסופון), גרג טארדי, סקסופוניסט אמריקאי בולט בזירת הג'אז בניו יורק, ונגן הקמנצ'ה הישראלי מארק אליהו.

קישורים חיצוניים
----------------

* אתר האינטרנט הרשמי של תזמורת ירושלים החדשה
* יון פדר, תזמורת ירושלים: מרגשת כמו ביאת המשיח, באתר ynet, 9 בספטמבר 2012
* אתר למנויים בלבד בן שלו, פסטיבל הפיוט ה-6 || תזמורת ירושלים החדשה ופווארוטי של עולם הפיוט, באתר הארץ, 8 בספטמבר 2013
* אריאל לוינסון, בין החומות לאופוריה, באתר עונת התרבות בירושלים, 20 בספטמבר 2012

הערות שוליים
------------

1. ↑  אהבת עולמים, באתר פסטיבל ישראל
2. ↑  המופע באתר התזמורת
מעלוף בקונצרט בליובליאנה, 2012
**אבראהים מעלוף** (בערבית: **ابراهيم معلوف**; נולד ב-5 בדצמבר 1980) הוא חצוצרן ג'אז, מלחין ומעבד מוזיקלי לבנוני החי בפריז.

תולדות חייו
-----------

נולד למשפחה מרונית ידועה, אביו, נאסים היה אף הוא חצוצרן ודודו הוא הסופר אמין מעלוף. בגיל צעיר נמלטה משפחתו מלבנון עקב מלחמת האזרחים והשתקעה בפריז. בגיל שבע החל ללמוד מוזיקה קלאסית, ג'אז ומוזיקה ערבית ונגינה בפסנתר ובחצוצרה. כבר בגיל צעיר הופיע לצד אביו ברחבי אירופה והמזרח התיכון בשילוב של מוזיקה קלאסית ומוזיקה ערבית מתובלת בג'אז. במקביל היה תלמיד מצטיין בתחומי המתמטיקה והמדעים. לאחר ששמע החצוצרן מוריס אנדרה ביצוע של מעלוף לקונצ'רטו הברנדנבורגי מס' 2 מאת באך, הציע לו להתמקד במוזיקה ולהפוך למוזיקאי מקצועי. מעלוף למד בקונסרבטוריון הלאומי בפריז (Conservatoire National de Région (CNR; חלק מן הקונסרבטואר של פריז) ובשנת 2006 התמנה למורה לחצוצרה במוסד.

הוא הרבה לנגן באלבומים של זמרים שונים לרבות להסה דה סלה, סטינג, סאליף קייטה ונוספים.

בשנת 2007, לאחר סיבובי הופעות בפסטיבלים הוציא את אלבום האולפן הראשון שלו, והראשון בטרילוגיית Dia שלו, בשם *Diasporas*, המוזיקה באלבום היא פיוז'ן מרובה השפעות, מאום כולתום ופיירוז, מאהלר ומוצארט, מיילס דייוויס ודיזי גילספי. כל הלחנים בתקליט נכתבו על ידי מעלוף. ב-2009 ראה אור אלבומו השני (והשני בטרילוגיה) *Diachronism*. באותה שנה ליווה את סטינג באלבומו *...If on a Winter's Night*. ב-2011 ראה אור האלבום השלישי *Diagnostic*, אלבום זה יצא לאחר שמעלוף זכה בפרס תגלית השנה בג'אז הצרפתי עבור ביצוע בחצוצרה ובפסנתר ועבור הלחנה. אלבום זה כולל את יצירתו הידועה ביותר של מעלוף, ביירות (Beirut), שרובה סולו חצוצרה מלודי והשליש האחרון שלה הוא פיוז'ן ג'אז-פאנק (Funk) הכולל גיטרה בס, תופים, פסנתר חשמלי וגיטרה חשמלית. הטרילוגיה יצאה שוב לאור כמכלול ב-2013.

ב-2012 ראה אור התקליט *Wind*, שנה לאחר מכן *Illusions* וב-2014 *Au Pays d'Alice* ("במדינת אליס").

בינואר 2017 זכה בפרס לומייר על המוזיקה בסרט "Dans les forêts de Sibérie".

לעורך המוזיקלי הישראלי דובי לנץ, שהפך לידיד אישי של מעלוף והזמינו לנגן בישראל, ענה מעלוף שהיה שמח לנגן בישראל, אך אינו יכול לעשות זאת מחשש לשלום בני משפחתו שנותרו בלבנון.

קישורים חיצוניים
----------------

ויקישיתוף מדיה וקבצים בנושא **אבראהים מעלוף** בוויקישיתוף
* אתר האינטרנט הרשמי של אבראהים מעלוף
* גיל רוביו, שעה עם החצוצרן הלבנוני איברהים מעלוף: ראיון ב"קול הקמפוס", באתר הארץ, 2 במאי 2013
* סרטונים בערוץ של אבראהים מעלוף, באתר יוטיוב
* אבראהים מעלוף, ברשת החברתית פייסבוק

* אבראהים מעלוף, ברשת החברתית אקס (טוויטר)

* אבראהים מעלוף, ברשת החברתית אינסטגרם

* אבראהים מעלוף, במסד הנתונים הקולנועיים IMDb (באנגלית)

* אבראהים מעלוף, באתר ספוטיפיי

* אבראהים מעלוף, באתר AllMusic (באנגלית)

* אבראהים מעלוף, באתר MusicBrainz (באנגלית)

* אבראהים מעלוף, באתר Discogs (באנגלית)

* אבראהים מעלוף, באתר Songkick (באנגלית)

הערות שוליים
------------

1. ↑  עדי קיסר, ביירות: איברהים מעלוף כותב שיר לעיר, קפה גיברלטר
2. ↑  "I can understand the boycott on Israel, but you have to play fair" – an interview with Dubi Lenz

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14071584n (data)
* GND: 1058896563
* ISNI: 0000 0000 0881 7497
* LCCN: no2011189623
* MusicBrainz: af575726-1437-4b53-b6e6-343bc5f16817
* NKC: osa2015895327
* NTA: 37144649X
* SUDOC: 130939269
* VIAF: 216516
* WorldCat: lccn-no2011189623

 |
**קיפ קדרשה**, הידוע יותר בשם **Kip Kay**, הוא מפיק ויוצר אמריקאי של סרטוני עשה זאת בעצמך.
החל משנת 2008, הוא המשתמש המרוויח ביותר של אתר Metacafe עם רווחים של מעל 120,000$. הסרטונים משודרים באינטרנט והסרטון הראשון שודר ב-12 באוגוסט 2007. עד כה, 188 פרקים נעשו וניתן למצוא אותם בערוצי ההפצה, כגון YouTube. הסרטונים של קיפ קיי ניתנים לחלוקה לקטגוריות של מתיחות, עשה זאת בעצמך, סרטוני הסברה, ו"האקים"(שימוש במוצר מסוים לא לשימוש שלשמו הוא נועד).

חיים וקריירה
------------

לקיפ קיי לא היה רקע מדעי חוץ משיעורי מדע רגילים במכללה. בראיון עמו הוא הצהיר "אני תמיד נהניתי לשחק עם דברים", הוא אומר, "ולמדתי הרבה מאבא שלי, שלימד אותי על מכניקה ואלקטרוניקה. אני רק בעל משאבים, אני מניח." קריירת הפקת הווידאו של קיפ קיי החלה עם הפקת טלוויזיה מקצועית וכיתות שידור שהובילו לעבודה ברדיו. קיי עבד כטכנאי מחשבים ומנהל תקשורת במשרה חלקית בכנסייה המקומית שלו. קיפ עבד גם עבור מגזין "Make" ששכר אותו כדי לצלם ולייצר קליפים של פרויקט סוף השבוע שלו.

קישורים חיצוניים
----------------

ויקישיתוף מדיה וקבצים בנושא **Kip Kay** בוויקישיתוף
* 

* אתר האינטרנט הרשמי של Kip Kay
* Kip Kay, ברשת החברתית פייסבוק

* Kip Kay, ברשת החברתית אקס (טוויטר)

* Kip Kay, סרטונים בערוץ היוטיוב
**אבי טרמין** (נולד ב-12 בנובמבר 1960) הוא שחקן תיאטרון וטלוויזיה ישראלי.

ביוגרפיה
--------

טרמין שירת בצה"ל בלהקה צבאית. לאחר שהשתחרר מהצבא למד טרמין משחק באוניברסיטת תל אביב. הוא בוגר החוג לאמנות התיאטרון באוניברסיטה זו.

### קריירת תיאטרון

טרמין השתתף בשלושה פסטיבלי עכו. לאורך השנים שיחק בהצגות במספר תיאטראות בישראל, בהם: תיאטרון החאן (בתפקיד חנן בהצגה "הדיבוק"), תיאטרון הבימה (בתפקיד ראשי בהצגה "אהבתו הראשונה של המורה לטבע", ובתפקיד המלך בום-דרום בהצגה "המלך מתיא הראשון"), ותיאטרון באר שבע (בהצגה "אדונן של שתי המשרתות" בתפקיד דוטורה). 

מ-1988 משחק טרמין בהצגות בתיאטרון הקאמרי, ובהן: "אמא קוראז'", "הגולם", "ריצ'רד השלישי", "תיקון חצות", "מבקר המדינה", "חפץ", "קרום", "אשכבה", "עוץ לי גוץ לי", "קויאר ועדשים", "עיר הנפט", "השמים הם הגבול", "נתניה", "מותו של סוכן", "המלך ליר", "ינטל", "כנר על הגג", "האב", "זהב טורקי", "אנה", "השיבה", "כימים אחדים", "תחושת בטן".

### קריירת טלוויזיה

בשנת 1991 התארח טרמין בתוכנית הילדים "מסיבת גן" בתור סופר. בין השנים 1994-1997 גילם את דמותו של ציון ("ג'חנון") בקומדיית המצבים הישראלית "איצ'ה". ב-1997 גילם את ברני, הדינוזאור הגדול והסגול שאוהב ילדים, בתוכנית "החברים של ברני". בשנת 1999 השתתף כשחקן אורח בסדרת הטלוויזיה הישראלית "20 פלוס".

טרמין השתתף בסדרת הטלוויזיה "מבקר המדינה" בתפקיד "שרשור"; בסדרה "זומזום" ב-Yes הטלוויזיה בלוויין (2006) בתפקיד "חמו"; ובסדרה המצליחה "עספור" (2010) בתפקיד "ממן".

קישורים חיצוניים
----------------

* אבי טרמין, במיזם "אישים" לתיעוד היצירה הישראלית
* אבי טרמין, במסד הנתונים הקולנועיים IMDb (באנגלית)
* אבי טרמין, באתר התיאטרון הקאמרי
**מיכאל ברודסקי** (נולד ב-1972 בסנקט פטרבורג) הוא דיפלומט ישראלי. ברודסקי מכהן כשגריר ישראל באוקראינה מאז אוגוסט 2021. וכיהן כשגריר בקזחסטן וכשגריר לא-תושב בקירגיזסטן בשנים 2015–2018.

ביוגרפיה
--------

בשנת 1990 עלה ברודסקי לישראל יחד עם בני משפחתו. ברודסקי בעל תואר ראשון במדע המדינה והוא מוסמך אוניברסיטה בדיפלומטיה וביטחון לאומי מאוניברסיטת תל אביב.

ברודסקי הצטרף למשרד החוץ הישראלי בשנת 2002. הוא שימש כנספח עיתונות בשגרירות ישראל במוסקבה (2003-2008), נספח פוליטי באותה השגרירות בשנים 2006–2008 ומנהל ענייני הציבור בשגרירות ישראל בלונדון בשנים 2009-2013. רקע מוקדם על קזחסטן והאזור רכש בהיותו ראש הצוות שטיפל במרכז אסיה במשרד החוץ, ובין היתר, לקח חלק ביוני 2009 בהכנת ביקורו של נשיא מדינת ישראל, שמעון פרס, בקזחסטן. בשנת 2015 מונה לשגריר בקזחסטן במקום אלי טסמן.

בשנת 2015 הועמד על ידי אתר החדשות "newsru.co.il" לפרס "גיבור השנה", על היותו עובד המדינה הראשון שהגיע לדרג שגריר מהעלייה מברית המועצות לשעבר בשנות ה-90. בפברואר 2022, במסגרת המשבר בין אוקראינה לרוסיה, זומן ברודסקי לבירור במשרד החוץ של אוקראינה לאחר שפורסם כי ממשלת ישראל פנתה למוסקבה בבקשה לסיוע בפינוי אזרחיה מאוקראינה במצב של מלחמה.

הוא דובר רוסית, עברית, אנגלית וגרמנית. הוא נשוי לרגינה שפיר ולהם 3 ילדים.

ראו גם
------

* יחסי ישראל–קזחסטן
* יחסי ישראל–קירגיזסטן

קישורים חיצוניים
----------------

* ויקישיתוף מדיה וקבצים בנושא **מיכאל ברודסקי** בוויקישיתוף
* שוש להב, מיכאל שלי.. השגריר שלנו בקזחסטן, Good Times, ‏1.10.2016
* 

* מיכאל ברודסקי, ברשת החברתית אקס (טוויטר)

הערות שוליים
------------

1. ↑  ברכות לשגריר החדש שלנו!, באתר שגרירות ישראל באוקראינה, ‏9 באוגוסט 2021 (באוקראינית)
2. ↑  New Israeli Ambassador to Kazakhstan appointed
3. ↑  שוש להב, ריאיון עם מיכאל ברודסקי – שגריר ישראל בקזחסטן ובקירגיסטן, באתר ארגון גמלאים, 29 ביוני 2017
4. ↑  Герои и антигерои Израиля 2015 года. Голосование на NEWSru.co.il (ברוסית)
5. ↑  סם סוקול, השגריר בקייב זומן לבירור לאחר שישראל ביקשה סיוע מרוסיה בפינוי אזרחים, באתר הארץ, 17 בפברואר 2022
6. ↑  ביוגרפיה, באתר שגרירות ישראל בקזחסטן (ברוסית)

|  |  |  |
| --- | --- | --- |
| **הקודם**:**יואל ליאון** | **שגריר ישראל באוקראינה** 2021–מכהן | **הבא**:**-** |
**ירוסלב באקו** (בפולנית: **Jarosław Bako**; נולד ב-12 באוגוסט 1963) הוא כדורגלן עבר פולני ששיחק בעמדת השוער.

קריירה
------

באקו גדל באולשטין שבפולין והחל לשחק כדורגל בקבוצה המקומית בתחילת שנות השמונים. באקו עבר במספר קבוצות בפולין, ביניהן ל.ק.ס. לודז' ולגיה ורשה. בשנת 1989 עבר לקבוצת זגלביה לובלין ועמה זכה באליפות בעונתו השנייה במועדון. בעקבות הצלחתו בליגה הפולנית, מייד לאחר הזכייה באליפות הוחתם באקו בקבוצת הפאר הטורקית בשיקטש, עמה זכה באליפות בשנת 1992. לאחר שנתיים בטורקיה חזר באקו לפולין, וחתם באלופה דאז, לך פוזנן, שם שיחק עונה אחת.

בינואר 1994 הגיע באקו לישראל, כשהוחתם בהפועל תל אביב על ידי המאמן משה סיני, וכבר באותה עונה הגיע עם הקבוצה עד גמר גביע המדינה. באקו היה אחד הזרים הראשונים בתולדות הפועל תל אביב, והוא שיחק בקבוצה יחד עם שני שחקנים פולנים נוספים - הבלם דמיאן לוקאשיק והקשר קז'ימיש מוסקאל. בתחילת עונת 1995/1996 היה שותף באקו למשחקיה הראשונים של הפועל תל אביב אי פעם בגביע אופ"א. לאחר שנתיים וחצי בקבוצה הוחלף באקו על ידי שביט אלימלך שהגיע מעירוני ראשון לציון, ועבר לשחק בהפועל ירושלים למשך עונה אחת.

בשנת 1997 חזר באקו לפולין, ושיחק שלוש שנים נוספות בקבוצת נעוריו מאולשטין. באקו פרש בשנת 2000, אך לאחר שלוש שנים שיחק עונה נוספת בקבוצת חובבים בפולין.

באקו הוא שחקנה לשעבר של נבחרת פולין. ב-1 ביוני 1988 ערך את הופעת הבכורה שלו בנבחרת, במשחק ידידות מול נבחרת ברית המועצות. בסך הכל רשם במהלך הקריירה 35 הופעות במדי הנבחרת. ב-13 באוקטובר 1993 רשם את הופעתו האחרונה במדי הנבחרת, במשחק מול נבחרת נורווגיה במסגרת מוקדמות מונדיאל 1994.

לאחר שפרש שימש באקו כמאמן שוערים בקבוצת פולוניה ורשה. בשנת 2012 מונה לעוזר המאמן בקבוצה.

תארים
-----

זגלביה לובלין
* אליפות פולין: 1990/1991

בשיקטש
* אליפות טורקיה: 1991/1992
* סופר קאפ: 1992

קישורים חיצוניים
----------------

ויקישיתוף מדיה וקבצים בנושא **ירוסלב באקו** בוויקישיתוף

* פרופיל, באתר Transfermarkt
* פרופיל, באתר WorldFootball.net
* פרופיל, באתר National Football Teams
* פרופיל המאמן, באתר Transfermarkt
* בעז גורן, ‏באקו: פולין לא גדולה על דבאלשווילי וברוכיאן, באתר ONE‏, 13 בינואר 2012
**סלסה גרוב** היא להקה ישראלית, המנגנת מוזיקה קובנית ולטינית אותנטית.

היסטוריה
--------

להקת סלסה גרוב הוקמה ב-1999 על ידי גל שריג (קלידים) ורונן ששון (טימבלס). במהלך השנים היו בהרכב זמרים סולנים שונים, הבולטים שבהם: פרלה מלקוס (מארגנטינה) ואלי צביק.

בשנת 2003 הוציאה הלהקה את דיסק הסלסה הישראלי הראשון של להקה ישראלית - "וחוץ מזה לא עושה כלום".
ההופעות הראשונות של סלסה גרוב היו על במת ה-"פורטו לוקו", המועדון הלטיני המיתולוגי בנמל ת״א (שמאז נסגר), בהופעות מאולתרות בהרכב מצומצם של זמר ו-2 נגנים. אולם מהר מאוד הצטרפו נגנים וזמרים נוספים, שהוסיפו להרכב עומק וגיוון מוזיקלי.

בשנת 2013, לאחר פגרה של מספר שנים, הלהקה נכנסה לחדר החזרות, עם כוחות מחודשים ורעננים, בנתה רפרטואר חדש, והחלה להופיע ולעבוד על חומרים חדשים. הלהקה מונה כיום 8 מוזיקאים.

הרפרטואר
--------

הרפרטואר של ההרכב כולל מגוון שירים בספרדית בסגנונות שונים, בין היתר:

* סלסה (Salsa)
* סון קובני (Cuban Son)
* בבולרו (Bolero)
* צ'ה צ'ה צ'ה (Cha Cha Cha)
* מרנגה (Merengue)

מקור מרבית השירים הוא בקובה, קולומביה ופורטו-ריקו.

חברי ההרכב
----------

* מעיין שקד - שירה
* גל שריג - קלידים
* נועה אלמרו - חליל וסקסופון טנור
* חגי ברטל - סקסופון טנור
* דותן דור - טרומבון
* אוריה הראל - קונטרבס/בס
* רונן ששון - טימבלס
* מתן ארבל - קונגס

סולני ההרכב בעבר
----------------

* פרלה מלקוס
* אלי צויק
* ורד עובדיה
* שי גינוסר

קישורים חיצוניים
----------------

* 

* אתר האינטרנט הרשמי של סלסה גרוב
* ערוץ ה-YouTube של ההרכב
* ערוץ ה-Spotify של ההרכב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008595381705171

 |
**פאטריסטיקה** או **פאטרולוגיה** (**Patristics** או **Patrology**; מלטינית: pater, אבא) הוא תחום מחקר העוסק בחקר כתביהם של הסופרים הנוצריים הקדומים הקרויים "אבות הכנסייה". הפאטריסטיקה עוסקת בתקופה שלאחר שנים-עשר השליחים במאה הראשונה לספירה, כלומר התקופה שלאחר כתיבת הבשורות, ובערך עד תקופת ועידת כלקדון ב-451. יש המאחרים עד לוועידת ניקיאה השנייה ב-787, האחרונה משבע הוועידות האקומניות הראשונות.

הפאטריסטיקה עוסקת בחקר כתבי אבות הכנסייה, שהבולטים שבהם מונים את יוסטינוס מרטיר, אירנאוס, קלמנס מאלכסנדריה, טרטוליאנוס, אוריגנס, קיפריאנוס איש קרתגו, אתנסיוס מאלכסנדריה, האבות הקפדוקיים בזיליוס הגדול, גרגוריוס מנזיאנזוס וגרגוריוס מניסה, תיאודור ממופסואסטיה (אנ'), אוגוסטינוס הקדוש, וינסנט מלרין, קירילוס האלכסנדרוני ועוד.

נושאי המחקר הם הקנוניזציה של הברית החדשה, האפולוגטיקה הנוצרית, התגבשות התאולוגיה הנוצרית, היווצרות דוקטרינת השילוש הקדוש וחקר טבעו של ישו (כריסטולוגיה). הגישות המסורתיות לפאטריסטיקה נעשו כחלק מלימודי התאולוגיה של הממסד הדתי והניחו מראש עקביות ושיטתיות בכתבי האבות בנושאי אמונה. מאז תחילת המחקר הביקורתי, אקדמאים חותרים להציג את דעותיהם ותפישותיהם בהקשרם ובגיוונם ולאו דווקא מתוך הנחת רצף ואחידות.

רבים מהטקסטים הקלאסיים הנחוצים ללמידה של אותה תקופה נמצאים באוספים Patrologia Latina בלטינית ו-Patrologia Graeca ביוונית שנערכו על ידי ז'אק פול מינייה בסוף המאה ה-19 וכן באוסף Patrologia Orientalis שבו נמצאים בטקסטים בשפות מזרחיות. בנוסף לאלו, התגלו ומתגלים כתבי-יד שנעלמו.

בין כתבי העת המובילים העוסקים בתחום נכללים: Journal of Early Christian Studies, Studia Patristica, Vigiliae Christianae, Church History ו-Journal of Ecclesiastical History.

קישורים חיצוניים
----------------

ויקישיתוף מדיה וקבצים בנושא **פאטריסטיקה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4075933-7
* NKC: ph115696

 |
**סלט שבע שכבות** (באנגלית: **Seven-layer salad**) הוא מאכל אמריקאי הכולל שילוב צבעוני של שבע שכבות של מרכיבים.

מאפיינים
--------

השכבות בסלט זה הן על פי רוב חסה אייסברג, עגבניות, מלפפונים, בצל, אפונה מתוקה, ביצים קשות, גבינת צ'דר חדה וחתיכות בייקון. על הסלט יוצקים רוטב על בסיס מיונז ולפעמים מוסיפים שמנת חמוצה. לעתים קרובות הוא מוגש בקערת זכוכית או במחבת גדולה כדי שניתן יהיה לראות את השכבות. המנה מזוהה לעתים קרובות עם ארוחות קלות, פיקניקים ומנגל, שם מתקיימת התקהלות גדולה של אנשים וצריך להאכיל אנשים רבים. ישנן גרסאות רבות של סלט שבע השכבות וניתן להכין אותו עם שכבות נוספות (או לפעמים פחות), מה שהופך אותו (לדוגמה) לסלט שמונה שכבות במקום.

היסטוריה
--------

למרות שיש הרבה וריאציות, הסלט המסורתי בן שבע השכבות נשאר זהה במשך עשרות שנים. ייתכן שהמנה מקורה בדרום ארצות הברית והיא כונתה "סלט האפונה שבע השכבות" על שכבות האפונה העיקריות שלה. הסלט המסורתי בן שבע השכבות מכוסה בציפוי מיונז (ולפעמים שמנת חמוצה) וכולל ביצים ובייקון. מסופר ש"עזר לתת שם רע לסלטים של שנות החמישים... בכל הנוגע לבריאות".

וריאציות
--------

וריאציות פופולריות על מרכיבי הסלט הביתי כוללים בשר חזיר, פטריות, סלרי, גזר ופלפל. המנה נותרה מרכיב יסוד במסיבות, וגובהה המרשים וארכיטקטורת השכבות הותאמו על ידי כמה שפים במסעדות, אם כי "השכבות בסלט נערמו הרבה לפני שרבים מהטבחים של היום בכלל נולדו".  בשלנים ששינו את הסלט כוללים את אלה במסעדת Aura ברחוב לינקולן בפלורידה, הכוללים פרוסות מוצרלה, עגבניות אדומות ובזיליקום בשכבות לצבע אדום, ירוק ולבן, ואחרים המשתמשים בפירות, צמצום במרכיבים עתירי שומן, החלפה יוגורט דל שומן או רוטב ויניגרט במקום מיונז/שמנת חמוצה, ושינוי המרכיבים עם מאכלים אתניים וגורמה כמו עגבניות, חומוס, שעועית שחורה ופפרוני. שף אחר שמגיש פריטים ב"חוש הומור" מציע "סלט מעודכן בשבע שכבות בטורטייה, שבו הבשר הטחון של שנות ה-70 מוחלף בשרימפס בגריל".

לקריאה נוספת
------------

* רשימת סלטים
* סלט תפוחי אדמה
* סלט סניקרס
* סלט עוגיות
* סלט ג'לו
* סלט ווטרגייט

הערות שוליים
------------

1. ↑  "Laying it on with the seven-layer salad". Fort Worth Star-Telegram. 1994-04-13. נבדק ב-2009-01-16.
2. 1 2 3  Hartz, Deborah S. (2000-06-22). "Make ahead, seven-layer salad contrasts sweet and salty". South Florida Sun-Sentinel. נבדק ב-2009-01-16.
3. ↑  Karla Cook RESTAURANTS; Mating Instincts Sunday, December 8, 2002 New York Times
הכיתות הניידות של עמותת אופנים
מראה פנימי של כיתה ניידת
**עמותת אופנִים** היא עמותה הפועלת להענקת שוויון הזדמנויות בחינוך לילדים ביישובי הפריפריה בישראל. עקרון הפעולה המרכזי של העמותה הוא העברת פעילויות העשרה לימודית וחינוכית מעבר לחינוך הפורמלי שהם מקבלים. פעילויות ההעשרה מתבצעות תוך הגעה אל מקום המגורים של הילדים, המרוחקים ממרכזי הערים, זאת באמצעות מעבדות ניידות המותקנות על גבי אוטובוסים ייעודיים, אשר עוצבו במיוחד למטרה זו וצוידו במחשבים, ריהוט ואמצעי עזר נוספים להוראה.

העמותה הוקמה בשנת 2004 על ידי ד"ר חיים דהאן, יזם יליד העיר באר שבע. באספה הכללית של העמותה חברים בהתנדבות 21 איש, ביניהם יורם "יה-יה" יאיר (אלוף במילואים), יגאל בן-שלום (בעבר מנכ"ל המוסד לביטוח לאומי), וכן בכירים בהווה ובעבר במוסדות שונים ובתחום ההייטק והיזמות. יו"ר העמותה הוא עודד הדומי והמנכ"ל הוא אלי דרור.

פעילות עמותת אופנים נפרשת על פני מעל 40 נקודות יישוב בצפון הארץ ובדרומה. בדרום הארץ הפעילות מתקיימת בין היתר בנווה מדבר, שדות נגב, מרחבים, אל קסום, שפיר, קריית גת ואופקים. בצפון הארץ הפעילות מתקיימת בין היתר בעפולה, מגדל העמק, פרדס חנה-כרכור, גבעת עדה, עמק יזרעאל, טבריה, מרום הגליל, משגב, קריית שמונה, עכו וצפת. המשתתפים בפעילויות מגיעים בדרך כלל מחתך סוציו-אקונומי נמוך, וכן מקרב המגזר הערבי והבדואי.

פעילויות העמותה בתחומי מדע וטכנולוגיה, המתקיימות אחת לשבוע, כוללות הרצאות, לימוד מונחה והתנסות אישית. בנוסף, מקיימת העמותה פעילויות חשיפה שמטרתן לחשוף את הילדים ובני הנוער למקורות חינוך חיצוניים. במסגרת זו מגיעות קבוצות לימוד ליחידה של נוער שוחר מדע בטכניון ומשתתפות בסדנאות המדע והטכנולוגיה (12 מפגשים, אחת לשבוע). כמו כן נערכים ביקורים באוניברסיטאות, מפעלים ומוזיאונים.

לאופנים "תו מידות לאפקטיביות" משנת 2011 המוענק על ידי ארגון "מידות".

בשנת 2009 זכתה עמותת אופנים בפרס "מגן שר הרווחה והשירותים החברתיים" לעמותות ולמתנדבים מצטיינים, אשר הוענק על ידי השר יצחק הרצוג כהוקרה על פועלה של העמותה במהלך השנים האחרונות.

בשנת 2014 הוענק אות התורם האפקטיבי בישראל למייסד ונשיא עמותת אופנים ד"ר חיים דאהן.

בשנת 2019 הוענק לארגון מעמד מייעץ לאו״ם.

קישורים חיצוניים
----------------

* אתר האינטרנט הרשמי של עמותת אופנים
* דף הפייסבוק של עמותת אופנים - הזדמנות שווה לדור הבא
* עמותת אופנים ביוטיוב
* אתר אגודת הידידים של העמותה בארצות הברית (באנגלית)
* כתבה אודות עמותת אופנים (אורכב 15.06.2020 בארכיון Wayback Machine), חדשות ערוץ 2
* כתבה אודות עמותת אופנים בערוץ 10
* כתבה בתוכנית "העולם הבוקר" בערוץ 2
* מיהם התורמים והעמותות המשפיעים ביותר בישראל? (2014 ,וואלה)
* שני קיהן, "באתי לתרום שנה ויצא שקיבלתי המון בחזרה", באתר ynet, 27 באוגוסט 2012
* כתבה בעיתון "זמן איילון", מרץ 2012

הערות שוליים
------------

1. ↑  היחידה לנוער שוחר מדע וטכנולוגיה, ‏16-2-22
מירה ברנשטיין 
תמונה זו מוצגת בוויקיפדיה בשימוש הוגן.  
נשמח להחליפה בתמונה חופשית.
**מירה ברנשטיין** (1901–1943) הייתה מחנכת יהודייה ילידת וילנה. 

ברנשטיין נולדה בווילנה ב-13 בספטמבר 1901. היא למדה בסמינר למורים ביידיש בעיר, כאשר הייתה חלק מפולין בתקופה שבין שתי מלחמות העולם. לאחר מכן שימשה מורה בעיר, ובשנת 1939 התמנתה למנהלת הגימנסיה ביידיש. כאשר הוקם גטו וילנה הייתה ברנשטיין מבין מארגני מערכת החינוך בגטו ובלטה בו בתחום החינוך. היא הייתה דמות נערצת בגטו וכונתה "המורה מירה". במסגרת החינוכית שיזמה כללה גם העלאת הצגות ילדים וכן הייתה פעילה גם ב"מועדון הנוער" של הגטו. בנוסף, ברנשטיין הייתה חברה בארגון הפרטיזנים המאוחד בגטו.

כאשר התקרב מועד חיסול הגטו, סירבה ברנשטיין להתפנות דרך תעלות הביוב, בשל מצבה הבריאותי ורצונה שלא להיות למעמסה על חבריה. עם חיסול הגטו נשלחה ברנשטיין למיידאנק ושם נספתה.

אברהם סוצקבר, משורר שחי אף הוא בגטו וילנה, כתב עליה את הפואמה "המורה מירה", המתארת כיצד ברנשטיין התמידה בהוראת הספרות ובהעלאת מחזות תיאטרון גם בעת שתלמידיה הולכים ומתמעטים:

> 
> בלא לחם ואור על חרבות כל ישעט.  
> 
> האור – עיפרון והספר הוא פת.  
> 
> כינסה הילדים בדירה הנחרבת,  
> 
> שם מירה מורה תלמדם שוב בצוות.  
> 
> 
> 
> סיפור משלום-עליכם היא תקרא,  
> 
> שוחקים הילדים, עיניהם זיו-אורה.  
> 
> צמות הילדות היא תקלע בכחול-סרט,  
> 
> קו"ף למ"ד ראשים – רכושה כך סופרת"  
> 
> 
> 
> 
> 

על הווי בית הספר שניהלה ניתן ללמוד מתוך עדותה של חיה לזר שפירא, תל אביב, 28 במאי 1997 (מתוך ארכיון יד ושם): "בקיץ 1940, בחופש הגדול, אני עולה לכיתה י"ב –
הכיתה האחרונה. הסובייטים נכנסו ולקחו את כל ליטא ...
הייתי שקועה בבית הספר, אבל סגרו את בתי הספר העבריים.
היה חבל. אבל עמד לרשותנו בית הספר היידישאי ...
זו הייתה ארץ הספרות והתרבות
היידישאית. בבית הספר זה לא לימדו את כל התורה
של הקומוניזם. המנהלת הייתה מירה ברנשטיין,
פדגוגית בחסד. היה ממשל עצמי של התלמידים,
יום לימודים לא נגמר ב-2, בערב תמיד היו עסוקים עם המורים, חוגים לספרות, סוצקבר בא להקריא פואמות שלו..."

קישורים חיצוניים
----------------

* מירה ברנשטיין, באתר ארגון הפרטיזנים, לוחמי ומורדי הגטאות
* בני מר, "מירה שושן, הדבורים ילדיה: המורה מירה ברנשטיין מווילנה", **מסכת** יז, 2022

הערות שוליים
------------

1. 1 2 3  אתר יד ושם
2. ↑  מחנכים בימי השואה, אתר מכללת בית ברל  
אהרון עינת, "החיים הפנימיים בגטו וילנה", דוקטורט, האוניברסיטה העברית, 2006, עמ' 124, בהערה מס' 11.
3. ↑  שרה נשמית, המרי האזרחי בגטאות אירופה המזרחית : בתי-ספר ופעולה למען הילד, אתר מט"ח
4. ↑  אהרון עינת, "החיים הפנימיים בגטו וילנה", דוקטורט, האוניברסיטה העברית, 2006, עמ' 125
5. ↑  מירה ברנשטיין, באתר ארגון הפרטיזנים, לוחמי ומורדי הגטאות
6. ↑  "המורה מירה", אתר יד ושם

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012160576405171
* VIAF: 8167561999198491479
* WorldCat (עם VIAF): 8167561999198491479

 |
**יום עסקים** קובע את הזמן בו נעשים חיובים וזיכויים בפעולות בנקאיות. על מנת לאפשר ביטחון בפעילות הכלכלית, מבקשים לקבוע אותם מראש. המועדים תלויים באירועים רבים, למשל סופי שבוע, חגים, חופשות, וגם, באסונות המוניים בלתי צפויים. על כן הם משתנים בין אזורים שונים, ואף במפתיע. אך על מנת להקל על סחר בין אזורי ובין-לאומי, יש ניסיון להתחשב במועדי ימי העסקים שבאזורי סחר עיקריים אחרים.

באתרי מסחר מקוון קמעונאים
-------------------------

באתרי אינטרנט של מסחר מקוון קמעונאי משתמשים לעיתים קרובות במונח ימי עסקים כדי לציין פרקי זמן. במקרים כאלו יש לבדוק באתר למה הכוונה. באופן כללי:

* כאשר מדובר בפנייה למנהל האתר, למשל משך הזמן בו ניתן להתלונן אחרי אירוע, הכוונה יכולה להיות לימי עבודה של המנהל, כלומר כלל הימים להוציא ימי חג, חופשה, וכל יום אחר בהם מנהל האתר לא עובד.
* כאשר מדובר בפעולה של המוכר, למשל לעניין פרק הזמן המרבי מהתשלום עד המשלוח, הכוונה יכולה להיות ימי עבודה של חברת השילוח. למשל, ימי עבודה של חברת הדואר בארצו של המוכר, אם מדובר בשילוח בדואר.

בישראל
------

בגלל חשיבותו, משנה הפיקוח על הבנקים בבנק ישראל לעיתים רחוקות מאוד את הזמנים של יום העסקים בבנקים, בהתאם להתפתחויות שונות.

על פי הרשום באתר בנק ישראל: תאגיד בנקאי יקבע ויפרסם את השעה המאוחרת ביותר שבה יסתיים יום העסקים אצלו. השעה המאוחרת ביותר שניתן לקבוע לעניין זה היא 18:30, למעט ימי שישי וערבי חג כמפורט להלן, בהם השעה המאוחרת ביותר שנקבעה לסיום יום העסקים 14:30.

בפרקטיקה רוב מוחלט של המוסדות הפיננסים בישראל מאמצים את הגדרת בנק ישראל ליום עסקים, גם משום שהם קשורים לזמנים בהם ניתן לעשות פעולות בנקאיות. ההגדרה של יום העסקים הבנקאי בישראל, בימים שאינם ימי שבתון של כלל המשק, ולהוציא ימים ספורים שהם יוצאי דופן, החל מפברואר 2006, היא:

* שעת ההתחלה של יום העסקים היא שעת הסיום של יום העסקים שקדם לו.
* שעת הסיום:
	+ בימים ראשון עד חמישי, להוציא ימים שחל בהם ערב חג – לא יאוחר מ־18:30.
	+ ביום שישי, וכן בכל הימים שחל בהם ערב חג – לא יאוחר מ־14:00.

יוצא איפוא ששעת ההתחלה של יום העסקים שחל ביום ראשון היא יום שישי שקדם לו, בשעה 14:00, אלא אם כן יום שישי זה לא היה יום עסקים. ניתן לראות, שיום העסקים הבנקאי לא חופף לשעות פתיחת הסניפים לציבור הרחב. אך קיימים שירותים בנקאיים, למשל חדר סחר מטבע חוץ בסכומים גדולים, בהם שעות הפעילות דומים יותר לימי העסקים.

### שבתות וחגים

ערבי חג בהם סיום יום העסקים הוא עד השעה 14:00 הם: ערב ראש השנה, ערב ראשון של סוכות, ערב שמיני עצרת של סוכות, ערב ראשון של פסח, ערב שביעי של פסח, ערב יום העצמאות, וערב חג השבועות.
ימים שאינם ימי עסקים בנקאיים הם: שבת, ימי שבתון, שני ימי ראש השנה, ערב יום כיפור ויום כיפור, ראשון ושמיני עצרת של סוכות, פורים, ראשון ושביעי של פסח, יום העצמאות, חג השבועות ותשעה באב.

קישורים חיצוניים
----------------

* עמדת הממונה על אגף שוק ההון, ביטוח וחיסכון במשרד האוצר בעניין יום עסקים, 12 באוגוסט 2014
* יום עסקים – איך הוא מוגדר ואיך לחשב ימי עסקים בביצוע עסקאות ופעולות?, באתר "פרוטוקול", 13 בנובמבר 2019

הערות שוליים
------------

1. ↑  יום עסקים בתאגידים בנקאיים, תקציר, למידע נוסף בנושא יש לעיין בהוראת ניהול בנקאי תקין 402: יום עסקים בתאגידים בנקאיים
2. ↑  תמר ברזילי, הארכת יום העסקים בבנקים - מה המשמעות?, באתר ynet, 3 בפברואר 2006
3. ↑  הגדרת יום עסקים באתר בנק לאומי

|  |  |
| --- | --- |
| בקרת זהויות עריכת הנתון בוויקינתונים | 
* GND: 4231212-7

 |
פירוש נוסף ערך זה עוסק ביצירה מוזיקלית מאת לרוי אנדרסון. אם התכוונתם למכונת כתיבה, ראו מכונת כתיבה.
מכונת כתיבה
**מכונת הכתיבה** היא שמה של יצירה מוזיקלית תזמורתית קצרה אשר נכתבה בידי המלחין האמריקאי לרוי אנדרסון, מסווגת לז'אנר המוזיקה הקלאסית הקלה וכוללת מכונת כתיבה ככלי הקשה סולני.

הלחנה
-----

אנדרסון השלים את היצירה "מכונת הכתיבה" ב-9 באוקטובר 1950 כאשר שהה בוודברי קונטיקט (אנ'). הבכורה בוצעה כשלוש שנים מאוחר יותר, ב-8 בספטמבר 1953 במהלך הקלטה לחברת דקה רקורדס עם תזמורת הטיילת של בוסטון. ויליאם זאין (William Zinn) ופלויד וורל (Floyd Werle) עיבדו את היצירה לתזמורות כלי קשת ותזמורות כלי נשיפה.

שם היצירה מתייחס לעובדה כי הכלי הסולני ביצירה הוא מכונת הכתיבה, אשר יש לה שלושה סוגי צליל שונים - צליל הקלדה, ה"פעמון" אשר מודיע על מעבר העגלה לשורה הבאה, וצליל החזרת העגלה לאחור. בחלק מהביצועים צליל החזרת העגלה מבוצע על ידי כלי אחר, כגון חליל או כינור.

מכונת הכתיבה מתוכננת כך שלא ניתן ללחוץ על שני מקשים או יותר במקביל כדי למנוע מצב של תקלה או חסימה. לפי אנדרסון, הקטע הסולני מאתגר לביצוע בשל מהירות ההקלדה שהוא מציב, המהווה אתגר לגמישות האצבעות ושורש כף היד.

לאחר בכורת היצירה היא התקבלה בביקורות חיוביות: "אחת מהיצירות הכי שנונות ברפרטואר התזמורתי", ו"על אף היעלמותן מהציבור, אנדרסון הופך את מכונת הכתיבה לפריט חביב לקהל".

מכונת הכתיבה מוגדרת ככלי הקשה, על כן לרוב המבצע יהיה נגן כלי הקשה או מתופף, ולעיתים רחוקות מנצח התזמורת.

בתרבות
------

בארצות הברית היצירה הופיעה במסגרת סרטיו של ג'רי לואיס "מי מטפל בחנות?" (אנ') ו"עובד בקושי" (אנ'), וכן במסגרת שעת הקומדיה של קולגייט.

בישראל היצירה מוכרת הודות לשימושה כאות ליומן החדשות של קול ישראל בשבת בבוקר. בנוסף, כשניסו לפני שנים אחדות להחליף אותו, קמה מחאה ציבורית כללית והרעיון נגנז.

כמו יצירות נוספות של אנדרסון, היצירה מבוצעת בעיקר בתור הדרן.

קישורים חיצוניים
----------------

* מכונת הכתיבה, בביצוע התזמורת הסימפונית בת ים בניצוחו של דוד קריבושי מנגנת את "מכונת הכתיבה" מאת לירוי אנדרסון בתכניתו של דן שילון *בשידור חי* 3.10.96, סרטון באתר יוטיוב
* מכונת הכתיבה, בביצוע מתוך קונצרט בחירת הקהל של התזמורת הקאמרית הישראלית במוזיאון תל אביב לאמנות. שלישי, 20.12.2016. צילום וידאו - יובל אראל, סרטון באתר יוטיוב
* מכונת הכתיבה, בביצוע ג'רי לואיס עושה את "מכונת הכתיבה" במהלך ביקור בישראל, 1980, סרטון באתר יוטיוב

הערות שוליים
------------

1. ↑  Burgess Speed, **Leroy Anderson: A Bio-Bibliography**, Chapter 1 – "Biography", Page 15: Praeger 2004, 2004

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb13960848k (data)
* GND: 1117095517
* LCCN: n2003082300
* MusicBrainz work: c67dbb10-1624-4479-af4e-58a658037871
* VIAF: 187475674
* WorldCat (עם VIAF): 187475674

 |
הרב **צבי מתתיה סימן טוב** (1934 – 10 בפברואר 2022) היה רבה הראשי של יהדות אפגניסטן בארץ ובעולם, ראש ישיבה וראש כוללים במדינת ישראל.

ביוגרפיה
--------

הרב צבי סימן טוב נולד באפגניסטן לאביו יששכר ולאמו רבקה. עלה לארץ בגיל 5 ולמד בתלמוד תורה בני ציון אצל הרב יוסף שרבני ורבי יעקב בלוי ולאחר מכן בישיבת מקור חיים של הרב חיים אהרן טורצ'ין ואצל הרב מבריסק, לאחר מכן עבר לישיבת פורת יוסף שם למד אצל מורו ורבו הרב עזרא עטייה שאף קבע עימו סדר לימוד בחברותא וכן הסתופף בהיכלה של ישיבת חברון שם התקרב לראשי הישיבה ובמיוחד עם הרב אהרן כהן והרב יחזקאל סרנא.

בראשית שנות הכ' נשלח על ידי מורו ורבו הרב עזרא עטייה לנטוע את הנטיעה הראשונה של עולם התורה הספרדי בבני ברק וייסד את ישיבת אור התורה, יחד עם הרב דוד מלינובסקי עמד בראשות הישיבה במשך 30 שנה אשר העמידה אלפי תלמידים שמביניהם ראשי ישיבות ראשי כוללים דיינים ורבני קהילות בארץ ובגולה ונקט בגישה מקלה בקבלת תלמידים לישיבתו.
ברבות השנים אף התעטר כרבה של יהדות אפגניסטן בארץ ובעולם ובתפקידו זה היה רועה נאמן לבני עדתו אב ומורה דרך
בהכתרתו השתתפו הרב יהודה צדקה[שהתבטא עליו "המנורה הטהורה אספקלריא המאירה שכל מעשיו לשם שמים ובצנעה היוצאים מתוך לב טהור] הרב שמחה זיסל ברוידא ראש ישיבת חברון והרב שלום שבדרון.

עמד במשך 40 שנה בראש בית מדרש לתורה נתיב בנימין בירושלים ובת"א שרבים מתלמידה הפכו לרבנים ומורי הוראה מרביצי תורה ומזכי הרבים בכל רחבי הארץ "בית הכנסת ובית מדרש אור ברוך" ארגון ברית בני תורה ועוד.

שימש כראש קיבוץ בישיבת חזון עובדיה,

חמיו היה הרב יצחק אוחנה, רבה של קריית שמונה. כמו כן היה גיסו של הרב יעקב משה הלל, ראש חברת אהבת שלום.

בניו. הרב יעקב עזרא סימן טוב רב קהילת נועם מילאנו

הרב אהרן יוסף סימן טוב רו"מ בית מדרש לתורה נתיב בנימין

הרב צבי סימן טוב נפטר בי' אדר א' התשפ"ב, 10 בפברואר 2022.

הספדים נאמרו עליו על ידי מספר רבנים, ביניהם הרב יצחק יוסף, הרב משה צדקה, גיסו הרב יעקב משה הלל, הרב שלמה עמאר והרב מסעוד בן שמעון.

קישורים חיצוניים
----------------

* הרב צבי סימן טוב הלך לעולמו, באתר ערוץ 7, 10 בפברואר 2022
* אבל כבד: הגה"צ רבי צבי סימן טוב זצוק"ל - מורשת מרן - הרב עובדיה יוסף, באתר מורשת מרן - הרב עובדיה יוסף, ‏5 בינואר 2022
* משה ויסברג, אבל כבד: הלך לעולמו הגאון רבי צבי מתתיה סימן טוב זצ"ל, באתר בחדרי חרדים, 10 בפברואר 2022
* אביאל חיים חורי, המחנך: ראיון עם הרב צבי סימן טוב על הרב שלמה עבו, **תור הזהב, מוסף השבת של עיתון הדרך**, גיליון 165, עמ' ו, באתר אוצר החכמה
* הרב צבי סימן טוב, תולדות רבי מרדכי גרג'י ויהודי אפגניסטן, **עונג לשבת**, מהדורה שנייה, התשמ"ח, עמודים 15–20, באתר אוצר החכמה

הערות שוליים
------------

1. 1 2  משה ויסברג, אבל כבד: הלך לעולמו הגאון רבי צבי מתתיה סימן טוב זצ"ל, באתר בחדרי חרדים, 10 בפברואר 2022
2. ↑  הספד על הרב צבי מתתיהו סימן טוב זצ"ל | בינינו - מערכת שיעורי תורה לצפייה
3. ↑  בית מדרש לתורה נתיב בנימין (ע"ר) - בעלי תפקידים, באתר www.guidestar.org.il
4. ↑  בית הכנסת המרכזי ליהדות אפגניסטן - אור ברוך בנשיאות הרה"ג הרב צבי סימן טוב שליט", באתר "גיידסטאר ישראל"
5. ↑  ישראל שושן, רבם של יוצאי אפגניסטן: רבי צבי סימן טוב זצוק"ל הסתלק לבית עולמו, באתר בחזית, ‏5 בינואר 2022
6. ↑  רב העדה המשהדית סופד לגר"צ סימן טוב זצ"ל: "לא סירב לקבל לישיבתו אף בחור", באתר JDN‏הגאון רבי צבי סימן טוב אושפז בטיפול נמרץ, באתר כיכר השבת, 2019-12-15
7. ↑  הספד על הרב צבי סימן טוב - חפש, באתר www.bing.com
8. ↑  הספד על הרב צבי מתתיהו סימן טוב צ"ל | בינינו - מערכת שיעורי תורה לצפייה, באתר beinenu.com
**ממלא מקום נשיא רוסיה** הוא תפקיד זמני שמתמנה אליו נושא משרה אחרת במקרה של חוסר מסוגלות, מוות, התפטרות, או העברה מכהונה (על ידי הדחה או הרשעה) של הנשיא המכהן הנוכחי.

עד 1993, ממלא מקום הנשיא היה סגן נשיא רוסיה, אך מאז 1993, ראש ממשלת רוסיה הוא ממלא מקום הנשיא וכך היה בין 5 ל-6 בנובמבר 1996 כשראש הממשלה ויקטור צ'רנומירדין כיהן כממלא מקום הנשיא ילצין, בעקבות ניתוח מעקפים שהאחרון עבר באותו היום. ראש הממשלה צ'רנומירדין סיפר בתקשורת כי הנשיא ילצין העביר אליו את סמכויות הנשיא טרם שנכנס לניתוח. עם החלמתו מהניתוח המשיך ילצין למלא את סמכויותיו כנשיא המדינה, עד להתפטרותו, ב-31 בדצמבר 1999, אז מונה ולדימיר פוטין לממלא מקומו עד לבחירתו לתפקיד הנשיא, במרץ 2000.

על פי סעיף 92 בחוקת רוסיה:

> 
> בכל מקרה שבו נבצר מנשיא הפדרציה הרוסית למלא את תפקידיו, מבצע אותם באופן זמני ראש ממשלת הפדרציה הרוסית.  
> Во всех случаях, когда Президент Российской Федерации не в состоянии выполнять
> свои обязанности, их временно исполняет Председатель Правительства Российской Федерации.
> 
> 
> 
> 

הסעיף מסתמך על נוסח הצו הנשיאותי מה-3 באוקטובר 1993:

> 
> במקרה של התפטרות נשיא הפדרציה הרוסית, נבצרות מלמלא את תפקידיו, כמו גם מות נשיא הפדרציה הרוסית, את תפקידיו ממלא ראש ממשלת הפדרציה הרוסית.  
> 
> в случае отставки Президента Российской Федерации, невозможности дальнейшего осуществления им своих полномочий, а также в случае смерти Президента Российской Федерации полномочия Президента исполняет Председатель Совета Министров — Правительства Российской Федерации.
> 
> 
> 
> 

לממלא מקום הנשיא אין סמכות לפזר את הדומה, להחליט על משאל עם ולהציע תיקונים לחוקה.

הבאים בסדר הירושה לאחר הנשיא הנבחר הם: ראש הממשלה, יושב ראש מועצת הפדרציה, יושב ראש הדומה יושבי ראש בתי המשפט לחוקה ובית המשפט העליון ולאחר מכן התובע הכללי.

מאחר שסעיף 8 בחוק ממשלת רוסיה קובע שבמקרה של נבצרות את ראש ממשלת רוסיה מחליף סגנו הראשון, סגן ראשון לראש הממשלה ניצב בסדר הירושה מיד לאחר ראש הממשלה:

| # | תפקיד | נושא משרה נוכחי |
| --- | --- | --- |
| 1 | ראש הממשלה | מיכאיל מישוסטין |
| 2 | סגן ראשון לראש הממשלה | אנדריי בלואוסוב |
| 3 | יושבת ראש מועצת הפדרציה | ולנטינה מטוויינקו |
| 4 | יושב ראש הדומה הממלכתית | ויאצ'סלב וולודין |
| 5 | יושב ראש בית המשפט לחוקה | ואלרי זורקין |
| 6 | יושב ראש בית המשפט העליון | ויאצ'סלב לבדב |
| 7 | התובע הכללי | איגור קראסנוב |

קישורים חיצוניים
----------------

* Статья 8. Исполнение обязанностей Председателя Правительства Российской Федерации// Федеральный конституционный закон от 17.12.1997 N 2-ФКЗ (ред. от 14.12.2015) «О Правительстве Российской Федерации»

הערות שוליים
------------

1. ↑  Статья 8. Исполнение обязанностей Председателя Правительства Российской Федерации// Федеральный конституционный закон от 17.12.1997 N 2-ФКЗ (ред. от 14.12.2015) «О Правительстве Российской Федерации»
חשיפת ישבן באוניברסיטת סטנפורד, 1995
חשיפת ישבן על ידי פמן בקייב, 2011
**מונינג** (באנגלית: **Mooning**) היא פעולה של חשיפת הישבן בפומבי על ידי הסרת החלק האחורי של המכנסיים והתחתונים. במספר תרבויות חשיפת הישבן נעשה על מנת להביע מחאה או סתם לשם הנאה. זאת משום שהיא נחשבת כפעולה גסה ומעליבה וכן מכיוון שישנו טאבו בנוגע לישבן.

המילה Moon (ירח) הייתה מטפורה מקובלת לישבן מאז 1743, והפועל to moon התייחס לחשיפה לאור (הירח) מאז 1601, הרבה לפני גל חשיפת הישבנים בקרב סטודנטים בארצות הברית בסוף שנות השישים ואילך.
לפני שקיבלה מילת הסלנג "מונינג" את משמעותה הנוכחית, הייתה משמעותה "שוטטות בטלה" או "תשוקה רומנטית".

יוספוס פלביוס מתאר בספרו תולדות מלחמת היהודים עם הרומאים אירוע מימי הנציב קומאנוס בו חייל רומי חשף ישבנו בפני הקהל בבית המקדש ואף השמיע קול נפיחה, הדבר גרם לשרשרת אירועים שהחלה בהתפרעות ההמונים, בעקבותיה הגיע צבא רב להיכל אשר הביא לבריחת היהודים מהר הבית ולרמיסתם ומותם של עשרות אלפי יהודים.

באוגוסט 2004 חשף השחקן עופר שכטר את ישבנו מול עשרות אלפי נערים וילדים באירועי אקזיט סיטי. בעקבות זאת זומן שכטר לחקירה משטרתית, לאחר שד"ר יצחק קדמן, מנכ"ל המועצה לשלום הילד, הגיש תלונה בנושא.

באירוויזיון 2017 אזרח אוקראיני בשם ויטלי סדוויק, התפרץ לבמה עטוף בדגל אוסטרליה, וחשף את ישבנו מול המצלמה. סדוויק נתפס על ידי המאבטחים והועבר למעצר.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מונינג** |
| ויקישיתוף תמונות ומדיה בוויקישיתוף: **מונינג** |

* עלי ואקד ואמנון מרנדה, החיילים שחשפו את ישבנם אותרו והושעו, באתר ynet, 3 בפברואר 2008

הערות שוליים
------------

1. ↑  יוסף בן מתתיהו, **תולדות מלחמת היהודים עם הרומאים**, ספר שני, פרק 12 א'
2. ↑  מערכת וואלה! NEWS‏, עופר שכטר חושף, באתר וואלה!‏, 13 באוגוסט 2004
3. ↑  סמדר שילוני, עופר שכטר נחקר במשטרה, באתר ynet, 18 באוגוסט 2004
4. ↑  ynet, תקף את בראד פיט: זה האיש שחשף ישבן באירוויזיון, באתר ynet, 14 במאי 2017
הרפובליקה העממית של סיןהרפובליקה העממית של סין זהו שם סיני; שם המשפחה הוא ג'אי. 
**ג'אי ג'יגאנג** (בסינית: **翟志刚**, בפין יין: **Zhái Zhìgāng**; נולד ב-10 באוקטובר 1966) הוא טייס קרב בחיל האוויר הסיני והטייקונאוט הראשון בתוכנית החלל הסינית שביצע פעילות חוץ-רכבית.

ג'אי ג'יגאנג נולד בעיירה בחיילונגג'יאנג. לאחר סיום לימודי בית הספר הוא החל לימודים באוניבריסטה של חיל האוויר הסיני וקיבל הסמכה של טייס קרב. הוא שירת במספר יחידות של החיל והגיע לכ-1000 שעות טיסה.

בשנת 1996 ג'אי ג'יגאנג נכלל ביחידה להכנה לטיסות לחלל. הוא היה טייס חלל גיבוי במשימה שנג'ואו 5 שהייתה משימה מאוישת סינית הראשונה. בספטמבר 2008 הוא טס לחלל בחללית שנג'ואו 7 כמפקד צוות של 3 אנשים. ב-27 בספטמבר הוא ביצע פעילות חוץ-רכבית סינית ראשונה. היא נמשכה כ-25 דקות והוא לבש חליפת חלל מתוצרת סינית.

בשנת 2021 ג'אי ג'יגאנג היא מפקד צוות שנג'ואו 13 שהתחברה לתחנת החלל טיינגונג. זו הייתה משלחת סינית שנייה לתחנת החלל. במהלך שהייה בתחנת החלל הוא פעמיים ביצע פעילות חוץ-רכבית באורך כולל של כ-12.5 שעות. הצוות חזר לכדור הארץ לאחר כ-6 חודשי עבודה.

קישורים חיצוניים
----------------

ויקישיתוף מדיה וקבצים בנושא **ג'אי ג'יגאנג** בוויקישיתוף
* ג'אי ג'יגאנג, באתר אנציקלופדיה בריטניקה (באנגלית)
* ביוגרפיה
* ביוגרפיה
**גיא דותן** (נולד ב-4 בפברואר 1991) הוא כדורסלן ישראלי, המשחק בעמדת הרכז בקבוצת מכבי עירוני רחובות  מהליגה הלאומית בכדורסל.

ביוגרפיה
--------

דותן נולד בירושלים וגדל בענתות. החל לשחק כדורסל כילד קטן בפסגת זאב ובהמשך עבר לשחק כדורסל במחלקת הנוער של הפועל ירושלים, שם שיחק מגיל הילדים ועד הקבוצה הבוגרת.

קריירה
------

### בקבוצות הילדים והנוער

שותף לאורך השנים שלו במועדון בכל הקבוצות מהילדים ועד הנוער של הפועל ירושלים. בין השאר, הקבוצות ששיחק בהן זכו בגביע המדינה לילדים ובסגנות אליפות הנוער אחרי שהתמודדו שנתיים ברציפות והפסידו לקבוצת הנוער של מכבי תל אביב.

בבית הספר רנה קסין בלט בנבחרת הכדורסל אשר ניצחה שנתיים ברציפות באליפות המחוז, אולם הפסידה פעמיים בשלב חצי הגמר של אליפות ליגת העל לתיכונים.

### בקבוצות הבוגרים

בתום עונת 2009/2010 שבמהלכה עלה לראשונה לשחק בקבוצת הבוגרים של הפועל ירושלים מליגת העל בכדורסל, הושאל דותן לעונה שאחריה לקבוצת הפועל בארי מהליגה הלאומית בכדורסל. בתום העונה חזר לשחק בהפועל ירושלים.

עונת הפריצה של דותן הייתה עונת 2012/2013 בעת שעבר לשחק במכבי הוד השרון מהליגה הלאומית בכדורסל. הקבוצה, למרות הצפיות הנמוכות בתחילת העונה הגיעה עד לגמר הליגה הלאומית שם הפסידה לעירוני נס ציונה (כדורסל). דותן, תחת המאמן רועי חגאי, תפס בהדרגה במהלך העונה חלק חשוב בחמישייה של הוד השרון.

בעונת המשחקים הבאה 2013/2014, עבר ביחד עם המאמן רועי חגאי לשחק בקבוצת עירוני נהריה. בתום העונה הקבוצה זכתה באליפות הליגה הלאומית בכדורסל ועלתה לליגת העל בכדורסל. באופן אישי זכה דותן בתואר השחקן המשתפר לעונת 2013/2014 בליגה לאומית.

בעונת 2014/2015 עבר לשחק בעירוני קריית אתא ובתום העונה שבה הפסידה קבוצתו בגמר למכבי קריית גת, נבחר ל-MVP של הליגה הלאומית בכדורסל. בעונתו הבאה, עבר לשחק בהפועל גלבוע גליל ובסיום עונת 2015/2016, הקבוצה שאומנה על ידי אריאל בית הלחמי זכתה באליפות הליגה הלאומית בכדורסל ודותן נבחר בשנית לחמישיית העונה של הליגה הלאומית בכדורסל.

בעונה הבאה עבר לשחק במכבי קריית גת ששיחקה בליגת העל בכדורסל. בתום העונה חזר לשנתיים נוספות בליגה הלאומית לשחק בשורות קבוצת אליצור קריית אתא. בשנים אלו קריית אתא העפילה פעמיים לפלייאוף העליון אך נעצרה בשלב רבע הגמר. בעונת 2019/2020 הצטרף למכבי עירוני רחובות במטרה לעלותה חזרה לליגה הלאומית. לקראת סוף העונה של 2019/20 בעקבות משבר הקורונה, הופסקה הליגה הארצית כאשר מכבי רחובות ממוקמת במקום השני בטבלה. בעקבות סיום הליגה המוקדמת, דותן עבר לשחק בהפועל ירושלים עד לסוף העונה בליגת העל. לקראת עונת 2020/21 חתם בהפועל חבל מודיעין.. לקראת עונת 2021/22 חתם בקבוצת הפועל עפולה.

### בנבחרות הלאומיות

דותן היה קפטן נבחרת הקדטים באליפות אירופה בכדורסל לקדטים לשנת 2007 שנערכה בכרתים, וקפטן נבחרת הנוער באליפות אירופה בכדורסל לנוער שנת 2009, שנערכה בצרפת.

קישורים חיצוניים
----------------

ויקישיתוף מדיה וקבצים בנושא **גיא דותן** בוויקישיתוף

* פרופיל, באתר eurobasket
* פרופיל, באתר פיב"א
* פרופיל, באתר היורוליג
* פרופיל השחקן (אורכב 22.05.2020 בארכיון Wayback Machine), באתר איגוד הכדורסל

הערות שוליים
------------

1. ↑  חמישיית העשור בלאומית, באתר ספסל, ‏22 באפריל, 2020
2. ↑  רועי כהן, ‏גיא דותן חתם בהפועל ירושלים עד סוף העונה, באתר ערוץ הספורט, 2 ביוני 2020
3. ↑  ניב שמולי, חוזר ללאומית: גיא דותן חתם בהפועל חבל מודיעין, באתר סלאומית, ‏20 ביולי, 2020
הרפובליקה העממית של סיןהרפובליקה העממית של סין זהו שם סיני; שם המשפחה הוא ג'ינג. 
**ג'ינג האיפנג** (בסינית: **景海鹏**, בפין יין: **Jǐng Hǎipéng**; נולד ב-24 באוקטובר 1966) היה טייס קרב בחיל האוויר הסיני ווכיום הטייקונאוט הראשון בתוכנית החלל הסינית ששוגר לחלל במספר משימות.

ביוגרפיה
--------

ג'ינג האיפנג נולד ביונצ'ן, שאנשי בשנת 1966. לאחר קבלת הכשרה הוא התחיל את השירות בצבא השחרור העממי והיה טייס קרב. ניסיון הטיס שלו מסתכם בכ-1,200 שעות טיסה.

בשנת 1998 הוא התחיל הכנות לטיסה לחלל.

בספטמבר 2008 הוא טס בחללית שנג'ואו 7 שחזרה לכדור הארץ לאחר יומיים.

בשנת 2012 הוא טס לחלל בפעם השנייה בחללית שנג'ואו 9 כמפקד צוות. החללית התחברה לתחנת החלל טיינגונג 1. הוא חזר לכדור הארץ לאחר 12 ימים.

בשנת 2016 הוא טס לחלל בפעם השלישית בחללית שנג'ואו 11 כמפקד צוות. החללית התחברה לתחנת החלל טיינגונג. הוא חזר לכדור הארץ לאחר 12 ימים.

במאי 2023 הוא טס לחלל בפעם הרביעית בחללית שנג'ואו 16 כמפקד צוות. החללית התחברה תחנת החלל טיינגונג. ב-20 ביולי הוא ביצע פעילות חוץ-רכבית שנמשכה כ-8 שעות. מטרת הפעילות הייתה לטפל בציוד שהותקן בחלק החיצוני של תחנת החלל. חזר לכדור הארץ ב-31 באוקטובר 2023 לאחר 153 ימים בחלל.

קישורים חיצוניים
----------------

ויקישיתוף מדיה וקבצים בנושא **ג'ינג האיפנג** בוויקישיתוף
* ביוגרפיה
* ביוגרפיה
**איינסלי סיגר** (באנגלית: **Ainsley Seiger**; נולדה ב-4 בספטמבר 1998) היא שחקנית אמריקאית הידועה בתפקידה כג'ט סולמייקרס בתוכנית חוק וסדר: פשע מאורגן.

ביוגרפיה
--------

סיגר נולדה בשנת 1998 בעיר קארי בצפון קרוליינה, ארצות הברית, לאמא זמרת אופרה ואבא תכשיטן. היא למדה בתיכון אפקס, וסיימה תואר ראשון בשנת 2020 באוניברסיטת צפון קרוליינה לאומנות בוינסטון סיילם.

קריירה
------

סיגר החלה את הקריירה שלה בתיאטרון, בעודה בתיכון. היא הופיעה בברודוויי בשנת 2016 בתפקיד ונסדי אדמס ממשפחת אדמס, תפקיד עליו זכתה בפרס תיאטרון. היא הופיעה במספר סרטים קצרים ביניהם הסרט American Waste ב-2019 בתפקיד ג'ואן. לאחר מכן בשנת 2021 היא הצטרפה לצוות של הסדרה חוק וסדר: פשע מאורגן. במסגרת תפקידה הופיעה גם בכמה פרקים בסדרה חוק וסדר: מדור מיוחד. בתפקידה כג'ט סולמייקרס היא משמשת כחלק מהיחידה של הפשע המאורגן, תחת סמלת איאנה בל. היא נחשבת למומחית הטכנית של היחידה, וניהלה רומן עם אחד ההאקרים שמצטרף לעזור להם מול ריצ'רד ויטלי. לה ולאליוט סטייבלר ידידות קרובה. סיגר הופיעה בשתי העונות הראשונות של הסדרה. באוקטובר 2022 עלתה העונה השלישית עם סיגר בתפקיד יותר מרכזי.

חיים אישיים
-----------

סיגר משתמש/ת/ים בכל כינויי הגוף her/she/they ומגדיר/ה עצמם כביסקסואל.

קישורים חיצוניים
----------------

* איינסלי סיגר, במסד הנתונים הקולנועיים IMDb (באנגלית)

הערות שוליים
------------

1. ↑  Denise Petski, Denise Petski, ‘Law & Order: Organized Crime’: Ainsley Seiger Joins As Series Regular, Charlotte Sullivan & Nick Creegan Among 4 Set To Recur In NBC’s ‘SVU’ Spinoff, Deadline, ‏2021-02-19 (באנגלית אמריקאית)
2. ↑  Law And Order: Organized Crime's Ainsley Seiger Talks TV Debut, Working with Christopher Meloni & Mariska Hargitay, and More, TV Shows (באנגלית)
3. ↑  WTVD, Triangle Rising Stars sends teens to Broadway, ABC11 Raleigh-Durham, ‏2016-07-14 (באנגלית)
4. ↑  New York Times features Drama Class of 2020, which graduated amidst the COVID-19 shutdown, www.uncsa.edu (באנגלית)